**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL vidutinės atlygintinos mokyklos ūkio lėšų kainos už mokinius, besimokančius klaipėdos miesto savivaldybės bendrojo ugdymo mokyklose, nustatymo“**

2015 m. gruodžio 4 d.

1. **Sprendimo projekto esmė, tikslai ir uždaviniai.**

Šiuo sprendimo projektu siekiama patvirtinti atlygintiną kainą už Klaipėdos rajono savivaldybės teritorijoje gyvenančius mokinius, besimokančius Klaipėdos miesto savivaldybės bendrojo ugdymo mokyklose.

Teikiamo sprendimo projekto uždavinys:

- patvirtinti atlygintiną vidutinę vieno mėnesio kainą už vieną mokinį, besimokantį Klaipėdos miesto savivaldybės bendrojo ugdymo mokykloje.

**2. Projekto rengimo priežastys:**

2015 m. rugsėjo 11 dieną buvo pasirašytas Ketinimų protokolas Nr. J9 – 1430 tarp Klaipėdos miesto savivaldybės, atstovaujamos mero Vytauto Grubliausko ir Klaipėdos rajono savivaldybės, atstovaujamos mero Vaclovo Dačkausko. Šiuo protokolu Šalys susitarė dėl abiems pusėms svarbių projektų įgyvendinimo ir funkcijų vykdymo. Vienas iš protokole susitartų ketinimų yra Klaipėdos miesto savivaldybės patiriamų papildomų išlaidų, dėl Klaipėdos miesto savivaldybės bendrojo ugdymo mokyklas lankančių Klaipėdos rajono savivaldybės vaikų, kompensavimo pagal principą „pinigai paskui vaiką“. Šiuo susitarimu siekiama sudaryti galimybę šeimoms laisvai nurodyti savo pagrindinę gyvenamąją vietą ir pasirinkti pageidaujamą ugdymo programą Klaipėdos miesto švietimo įstaigose. Norint apskaičiuoti Klaipėdos miesto savivaldybės patiriamas išlaidas dėl Klaipėdos rajono savivaldybės mokinių, besimokančių Klaipėdos miesto savivaldybės bendrojo ugdymo mokyklose, būtina patvirtinti atlygintiną vidutinę vieno mėnesio kainą už vieną mokinį, besimokantį Klaipėdos miesto savivaldybės bendrojo ugdymo mokykloje.

**3. Kokių rezultatų laukiama.**

Patvirtinus atlygintiną vidutinę vieno mėnesio kainą už vieną mokinį, besimokantį Klaipėdos miesto savivaldybės bendrojo ugdymo mokykloje, bus galima tiksliau apskaičiuoti Klaipėdos miesto savivaldybės patiriamas išlaidas, realiai sumažės Klaipėdos miesto savivaldybės mokestinė našta už Klaipėdos miesto savivaldybės bendrojo ugdymo mokyklas lankančius Klaipėdos rajono savivaldybės mokinius.

**4.** **Sprendimo projekto rengimo metu gauti specialistų vertinimai.**

Specialistų neigiamų vertinimų negauta.

**5.** **Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos miesto savivaldybės bendrojo ugdymo mokyklose (išskyrus reorganizuotas) 2014 m. rugsėjo 1 d. mokėsi 15811 mokinių. Klaipėdos miesto savivaldybės biudžeto išlaidos (išskyrus mokinio krepšelio lėšas) bendrojo ugdymo mokyklų išlaikymui 2014 metais sudarė 5759738 Eurų. Vidutinės išlaidos tenkančios vienam mokiniui 2014 metais yra 364,29 eurai. Šią sumą skaičiuojant 12 mėnesių (364,29:12 mėn.), vidutinės vieno mėnesio išlaidos sudaro 30,36 eurus. Atliekant skaičiavimus buvo atsižvelgta į 2014 metais faktiškai patirtas išlaidas iš Savivaldybės biudžeto tai yra išlaidas: už mokyklų pastatų išlaikymą, (šias išlaidas sudaro šildymas, elektra, vanduo, mokyklos pastato apsauga), darbuotojams išmokėtus atlyginimus ir įnašus socialiniam draudimui, išlaidas mokinių pavėžėjimui, ir kitas išlaidas (prekėms, spaudiniams, komandiruotėms, ryšiams ir kitoms paslaugoms). Skaičiavimo pagrindimas pridedamas kaip sprendimo projekto rengimo medžiaga.

1. **Lėšų poreikis sprendimui įgyvendinti.**

Papildomų lėšų sprendimo įgyvendinimui nereikės.

1. **Galimos teigiamos ar neigiamos sprendimo priėmimo pasekmės.**

Neigiamos pasekmės – nėra.

**PRIDEDAMA.**

1. Teisės aktų, nurodytų sprendimo projekto įžangoje, išrašas, 1 lapas;
2. Skaičiavimo lentelės, 2 lapai.

Planavimo ir analizės skyriaus vedėja Jolanta Ceplienė